ORDE do 30 de xuño de 2006 pola que se aproba definitivamente a modificación puntual número 2 do Plan Xeral de Ordenación Municipal do Concello de Ourense (modificación de aliñacións na rúa da Amistade-A Granxa-Cudeiro).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 04/08/2006

O Concello de Ourense remite o expediente da modificación puntual de referencia polo que solicita a súa aprobación definitiva, de acordo co previsto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Ourense dispón de Plan Xeral de Ordenación Municipal aprobado definitivamente o 29 de abril de 2003, publicado no DOG nº 84, do 2 de maio, e no BOP nº 144, do 25 de xullo.
2. A modificación puntual nº 2 do PXOM -modificación de aliñacións na rúa da Amistade (A Granxa-Cudeiro)-, pretende a variación do longo dunha vía, de 10 metros a 12 metros, con lixeiros reaxustes do seu trazado, para adaptalos aos peches existentes.
3. Con data do 2-2-2005, o director xeral de Urbanismo, ao abeiro da orde de delegación de competencias do 6-3-2003, emitiu un informe previo á aprobación inicial, de carácter favorable, de conformidade co previsto no artigo 85.1º da Lei 9/2002.
4. O Pleno da Corporación, na súa sesión do 1 de abril de 2005, acordou a aprobación inicial da modificación puntual, que posteriormente foi sometida á información pública polo prazo dun mes mediante anuncio publicado no DOG nº 103, do 31 de maio de 2005 e nos xornais La Voz de Galicia e La Región o 27 de abril. Consta certificación do xefe en funcións do Servizo de Urbanismo na que se reflicte que non se produciron alegacións no período de exposición ao público.
5. O Pleno da Corporación, en sesión do 7 de outubro de 2005, acordou aprobar provisionalmente o proxecto de modificación puntual nº 2 do PXOM.
6. O concello remitiu o expediente a esta consellería para a súa aprobación definitiva, e tras ser detectada a inexistencia do informe da Consellería de Medio Ambiente e Desenvolvemento Sostible (artigo 85.3º da Lei 9/2002), foille requirido ao concello, que o remitiu posteriormente. O citado informe foi emitido con data do 16-5-2006 e ten carácter favorable.
II. Consideracións e fundamentación.
II.1. Con data do 29-6-2006 a Dirección Xeral de Urbanismo eleva un informe-proposta no que se expresa que non se aprecia ningún impedimento para a aprobación definitiva do proxecto de modificación.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
DISPOÑO:
1. De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 2 do Plan Xeral de Ordenación Municipal do Concello de Ourense (modificación de aliñacións na rúa da Amistade-A Granxa-Cudeiro).
2. Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán dende o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3. O concello deberá realizar os trámites aos que se se refiren os puntos 2 e 4 do artigo 92 da Lei 9/2002, e 70 da Lei 7/1985, do 2 de abril, reguladora das bases de réxime local.
4. Notifíqueselle esta orde ao concello e publíquese no Diario Oficial de Galicia.
Santiago de Compostela, 30 de xuño de 2006.
María José Caride Estévez
Conselleira de Política Territorial, Obras Públicas e Transportes